गामि सेरजोंनो फाग्लादिया दैमाया बोहैलांदों। बिमाजों रायजानानै गाज्रि मोननाय गोसोखौ मिनाया सानफ्रोमबो बे फाग्ला दैमा सेरनि बैग्रि बिफां गुदियाव गोसो गिलिरहै जिरायफैना माबा-माबि सानलैथोआव गोदोहाबफैग्रा जाबाय। दिनैबो फैदों मिनाया सानफ्रोमबोनि रुटिन बादियै दैमा सेरनि बैग्रि बिफां गुदियाव। गावजों समान बैसोनि गामियाव रावबो सिख्लाफोर गैला। बेखायनो मिनाया हारसिं। जानांगौ मिनानि बिमाया बेखायनोसो फिसाजोखौ बुरैना थासिगोन साननानै सानफ्रोमबो जुलिनि खोथा दिहुननानै रायबा थायो। नाथाय मिनानि गोसोआ बेफोरखौ इसेबो गनाया। बियो सानफ्रोमबो हारिनि मोजांनि थाखाय गोबां सानो। आथिखाल बर’फोरनि थासारिनि बागै सानबाय बायो, थारैनो बर’फोरा माब्लादि खौसेथिनि बान्दोआव गसंथागोन। दैमा सेरनि बैग्रि बिफांनि गुदियाव जिरायनानै आगुआव जालांनाय बर’फोरनि गावजों गाव खौसेथि गैयैयाव खास्रि-बिस्रि बुथारलायनाय आरो बे समाव गोहो सेलायनाय गावजों गाव सोंखारिलायनाय जाथायफोरखौ गोसोखांबायनानै मिथिस्लाबा जासे मोदैनि थरथिंआ मिनानि मेगननिफ्राय माब्लाबानो बोहैलाङो। एखनब्ला गाबसिनबावो बियो गावनि असे बिदा फोजाखांखौ गोसोखांनानै। थारैनो बे बुहुमाव गोथाङै दङ ना गैला साननानै। थारैनो साननो गोनां, फोजाखांआ गोथाङै दङमोनब्ला न’आव खेबसेब्लाबो नुजाफैगौमोन। मानोना बर’नि मोनफ्रोमबो दावगाफु हानजाजों सोरखारनि गोरोबथायाथ’ जानानै थांबाय। नङाब्ला मानोथो फोजाखांआ न’नि बिमा, बिदा, फंबाइ आरो बिनानावनि मोखांखौ नायनो खेबसेबो नुजाफैदिया। थारैनो दावगाफु हानजानि सासे सोद्रोमा जानायनि उनाव न’खरनि गासैखौबो बावगारजोबनो हायो नामा ?  गोरबोआ अनथाइ महर लामारो नामा ?? बिदिब्ला बिमा हादोर रैखा खालामनो सोमावसारबोनायआ….. !!! बेफोरबादिनो बायदि-मैया सोंलुफोरा जाखांफैयो मिनानि गोरबो इसिङाव।